ΓΡΑΠΤΗ ΕΡΩΤΗΣΗ E-0483/99

υποβολή: Gianfranco Fini (NI) και Cristiana Muscardini (NI) προς την Επιτροπή

(5 Μαρτίου 1999)

Θέμα: Διεύρυνση και Μεσόγειος

Πολλοί τομείς της κοινής γνώμης εξέφρασαν το φόβο ότι η αύξηση του προϋπολογισμού της ΕΕ, λόγω της διεύρυνσης προς τις χώρες της Κεντρικής και Ανατολικής Ευρώπης, θα πραγματοποιηθεί εις βάρος των περιφερειών της Μεσογείου. Άλλοι τομείς αντίθετα, θεωρούν ότι η διεύρυνση αποτελεί μοναδική ευκαιρία για τη δημιουργία αμοιβαίων εμπορικών διεξόδων μεταξύ των ανατολικών χωρών και εκείνων της Μεσογείου, συμβάλλοντας με εύστοχες οικονομικές επενδύσεις στο να εξασθενήσει το φαινόμενο της ανεργίας και να ρυθμισθεί με καλύτερο τρόπο το μεταναστευτικό ρεύμα.

Η Επιτροπή:

1. Συμμερίζεται τη δεύτερη αυτή άποψη;

2. Εάν ναι, ποιές πρωτοβουλίες προτίθεται να αναλάβει για να διευκολύνει τις σχέσεις αυτές και να συμβάλει στην υλοποίηση κανονικών ρευμάτων κυκλοφορίας που μέχρι σήμερα έχουν εκδηλωθεί περιστασιακά;

3. Δεν θεωρεί ότι υπό το πρίσμα αυτό πρέπει να μελετηθούν προγράμματα για την υλοποίηση μεγάλων υποδομών μεταφορών που θα διευκολύνουν την κυκλοφορία εμπορευμάτων και προσώπων μεταξύ Ανατολής και Μεσογείου;

4. Δεν θεωρεί ότι η αύξηση του τουρισμού, αμφίδρομα, τόσο για διακοπές όσο και για την τέχνη και τον πολιτισμό, θα μπορούσε να αντιπροσωπεύσει νέες ευκαιρίες ανάπτυξης;

5. Ποια προγράμματα προτίθεται να εκπονήσει για να υποστηρίξει τις μικρομεσαίες επιχειρήσεις καθώς και τις βιοτεχνικές προκειμένου - με τη διεύρυνση και το άνοιγμα των συνόρων - να μην σαρωθούν από τη μεγάλη βιομηχανία και τις μεγάλες αλυσίδες διανομής;

Απάντηση του κυρίουvan den Broek εξ ονόματος της Επιτροπής

(21 Απριλίου 1999)

Όπως εξηγείται στο έγγραφο Ατζέντα 2000, η διεύρυνση της Κοινότητας προς τις υποψήφιες χώρες της Κεντρικής και Ανατολικής Ευρώπης θα έχει κυρίως τη συνέπεια να αυξήσει το μέγεθος των περιοχών και των πληθυσμών τους οποίους αφορούν οι πολιτικές συνοχής και διαρθρωτικής σύγκλισης (μελέτη επιπτώσεων §3.3) και να δημιουργήσει νέες ευκαιρίες διανοίγοντας προοπτικές και παρέχοντας δυνατότητες απασχόλησης με τη διεύρυνση της εσωτερικής αγοράς (μελέτη επιπτώσεων § 2). Η διπλή αυτή εξέλιξη θα προκαλέσει μεγαλύτερη ανταγωνιστική πίεση στις περιοχές των οποίων ο πληθυσμός έχει ενίοτε δυσκολίες να αντιληφθεί τα άμεσα πλεονεκτήματα της προσχώρησης.

Όλα θα εξαρτηθούν από τον τρόπο που θα διανυθεί το μεταβατικό αυτό στάδιο. Για τον λόγο αυτόν, η Κοινότητα έθεσε σε εφαρμογή μια προενταξιακή στρατηγική που συνεκτιμά τις διαφορετικές αυτές παραμέτρους. Θα πρέπει να υπογραμμισθεί ότι η διεύρυνση θα επιτρέψει να ανυψωθεί το βιοτικό επίπεδο των πληθυσμών των υποψήφιων χωρών και θα επιφέρει με τον τρόπο αυτόν αύξηση της αγοραστικής τους δύναμης που θα είναι επωφελής για όλα τα κράτη μέλη. Η εξέλιξη αυτή θα συγκρατήσει φυσικά και τα πιθανά μεταναστευτικά ρεύματα. Θα προκαλέσει την ανάπτυξη των εμπορικών ροών με το σύνολο των κρατών μελών.

Τα μεγάλα διευρωπαϊκά δίκτυα θα επεκταθούν στις υποψήφιες χώρες. Από τούδε, στο πλαίσιο της προενταξιακής βοήθειας, παρέχεται σημαντική βοήθεια για την ανάπτυξη και τη σύνδεση των διευρωπαϊκών αυτών δικτύων. Επί πλέον, στο πλαίσιο των προγραμμάτων διασυνοριακής συνεργασίας μεταξύ της Βουλγαρίας και της Ελλάδας και μεταξύ της Ιταλίας και της Σλοβενίας, προσφέρεται συνδρομή για τις επενδύσεις σε έργα υποδομής.

Το άνοιγμα της Κοινότητας προς τις χώρες της Κεντρικής και Ανατολικής Ευρώπης έχει ήδη προκαλέσει τη δημιουργία ενός νέου μη αμελητέου τουριστικού ρεύματος προς ορισμένες μεσογειακές χώρες.

Όσον αφορά τις μικρές και μεσαίες επιχειρήσεις (ΜΜΕ), η Κοινότητα συμβάλλει από τις αρχές του έτους 1990 στην ανάπτυξη τους στις υποψήφιες χώρες μέσω του προγράμματος Phare. Η βοήθεια για την ανάπτυξη των ΜΜΕ εξακολουθεί να είναι μια από τις κοινοτικές προτεραιότητες και έχει εντοπισθεί ως τέτοια στις εταιρικές σχέσεις προσχώρησης με καθεμιά από τις υποψήφιες χώρες της Κεντρικής και Ανατολικής Ευρώπης. Πέρα από τις σημαντικές προσπάθειες που έχουν γίνει για τον τομέα αυτόν μέσω των εθνικών προγραμμάτων Phare, το πρόγραμμα αυτό συμβάλλει επίσης στη χρηματοδότηση της συμμετοχής των υποψήφιων χωρών της Κεντρικής και Ανατολικής Ευρώπης στο τρίτο πολυετές πρόγραμμα για τις ΜΜΕ (κοινοτικό πρόγραμμα για τον σχετικό τομέα ). Επτά υποψήφιες χώρες συμμετέχουν ήδη στο πρόγραμμα και η διαδικασία ενσωμάτωσης τριών χωρών της Κεντρικής και Ανατολικής Ευρώπης που δεν συμμετέχουν ακόμα, καθώς και της Κύπρου, θα πρέπει να περατωθεί αργότερα μέσα στο τρέχον έτος. Η συμμετοχή των υποψήφιων χωρών στο τρίτο πολυετές πρόγραμμα θα προωθήσει την συνεργασία μεταξύ επιχειρήσεων και οργανισμών της Κοινότητας και των κρατών μελών, καθώς και τον πολιτικό διάλογο στον τομέα αυτόν.